Pa en seun kritiek ná motorfietsongelukArgieffoto Foto: ER24 ŉ 50-jarige pa en sy 17-jarige seun is in ŉ kritieke toestand in die hospitaal nadat hul motorfiets Dinsdag teen ŉ bakkie in Florida, Johannesburg, gebots het. Volgens Russel Meiring, ŉ woordvoerder van ER24, het die ongeluk op die hoek van Ontdekkersweg en Koppiestraat plaasgevind. Volgens ooggetuies het die bakkie glo voor die motorfiets ingedraai. “Albei persone op die motorfiets is glo deur die lug geslinger,” het Meiring gesê. Paramedici het die pa en die seun langs die pad aangetref. Hulle is op die toneel gestabiliseer en na die Helen Joseph-hospitaal geneem vir verdere behandeling. Die polisie ondersoek die voorval.